
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 februarie 2015

	Nr.
	4c-7/529 


R A P O R T

asupra propunerii legislative pentru completarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 528/2014 din 2 decembrie 2014, cu dezbaterea pe fond, în procedură obişnuită, a propunerii legislative pentru completarea Legii nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.408/14.04.2014)

· avizul negativ al Comisiei juridice, de disciplină şi imunităţi 
(nr.4c-11/1169/09.12.2014)

· avizul negativ al Comisiei pentru buget, finanţe şi bănci 
(nr.4c-2/608/02.12.2014)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/671/09.12.2014)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/10.12.2014)
· punctul de vedere negativ al Guvernului (nr.1417/17.07.2014).

Propunerea legislativă are ca obiect de reglementare completarea prevederilor art.58 din Legea nr. 263/2010 privind sistemul unitar de pensii publice, cu modificările şi completările ulterioare, în sensul asimilării situaţiei femeilor care nasc şi/sau cresc copii cu handicap la situaţia persoanelor care au realizat stagiu de cotizare în condiţii de handicap preexistent calităţii de asigurat.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 28 ianuarie 2015 a participat, în conformitate cu prevederile art.55 din Regulamentul Camerei Deputaţilor din partea Ministerului Muncii, Familiei, Protecţiei Sociale şi Persoanelor Vârstnice, doamna Georgeta Jugănaru – director.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (2 abţineri).
Propunerea legislativă a fost respinsă de Senat în şedinţa din 25 noiembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· propunerea legislativă contravine principiilor Legii nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, potrivit căreia nu se justifică asimilarea unor situaţii diferite în care se regăsesc persoane diferite. Astfel, facilităţile acordate în vederea pensionării persoanelor care au realizat stagiu de cotizare în ipostaza prevăzută la art.58 nu pot fi extinse asupra femeilor care nasc şi/sau cresc copii cu handicap până la împlinirea de către aceştia a vârstei de 10 ani, cel puţin.
· propunerea legislativă contravine prevederilor Directivei Consiliului 79/7/CEE privind aplicarea progresivă a principiului egalităţii de tratament între bărbaţi şi femei în domeniul securităţii sociale, potrivit căreia este obligatorie eliminarea tuturor prevederilor care pot produce discriminări în funcţie de sex în ceea ce priveşte stagiul de cotizare sau formula de calcul a pensiei.

PREŞEDINTE,



SECRETAR,

Florin Iordache



Daniel Iane
Întocmit,

Consilier parlamentar Sorina Szabo

